राहुल ने अपने अमेठी दौरे के तीसरे और अंतिम दिन शुक्रवार को कलेक्ट्रेट में जिला सतर्कता एवं निगरानी समिति की बैठक में भाग लिया। इस दौरान बड़ी संख्या में आंगनबाड़ी कार्यकर्ताओं ने उनका काफिला गुजरने के रास्ते गौरीगंज-जामो मार्ग तिराहे पर पहुंचने की कोशिश की। अपनी नौकरी को स्थायी किये जाने की मांग कर रही आंगनबाड़ी कार्यकर्ताओं को पुलिस ने राहुल के काफिले के रास्ते पर जाने से रोक दिया। इस पर उनकी पुलिस से तीखी झड़प हुई। राहुल का काफिला गुजरने के दौरान नाराज महिलाओं ने राहुल विरोधी नारे भी लगाए। राहुल ने शुक्रवार को मुंशीगंज गेस्ट हाउस में किसी से मुलाकात नहीं की, जिससे फरियादियों को वापस लौटना पड़ा। राहुल जिला सतर्कता एवं निगरानी समिति की बैठक के बाद दिल्ली रवाना हो गए।